text: Håndbold: Forlænger kontrakt med fire år
  18 maj 2014 kl. 15.08
  Flensburg-Handewitt sagde søndag farvel til to danske topspillere. Men samtidig har klubben forlænget kontrakten med playmakeren Thomas Mogensen. Kontrakten gælder til 2018.
  Dermed holder den tyske storklub fast på en af klubbens helt store profiler, der i øvrigt netop er blevet udnævnt til sæsonens bedste spiller i SG Flensburg Handewitt, skriver Flensborg Avis.
  Flensburg-Handewitt spillede søndag sæsonens sidste hjemmekamp, der samtidig betød farvel til to andre danske topspillere: Stregspilleren Michael V. Knudsen og målmand Søren Rasmussen.
  Men i forbindelse med kampen kunne klubbens direktør, Dierk Schmäschke, meddele, at Thomas Mogensens kontrakt er forlænget med yderligere fire år.
  